*Príloha č. 2 k Rozhodnutiu GR č. 84/2017*

**Príručka pre uchádzačov o schválenie poskytovania pomoci na zabezpečovanie činností v školskom programe pre školský rok 2017/2018**

**(časť – školské mlieko)**

**v zmysle** **§ 7 ods. 8 nariadenia vlády Slovenskej republiky č. 189/2017 o poskytovaní pomoci na dodávanie a distribúciu mlieka, ovocia, zeleniny a výrobkov z nich pre deti a žiakov v školských zariadeniach.**

**Bratislava, júl 2017**

**Obsah**

[1. Úvod 3](#_Toc489248298)

[2. Definície a použité pojmy 4](#_Toc489248299)

[3. Schválenie uchádzača na poskytovanie pomoci na zabezpečovanie činností v školskom programe pre školský rok 2017/2018 v zmysle § 7 ods. 8 nariadenia vlády Slovenskej republiky č. 189/2017 Z. z. 6](#_Toc489248300)

[4. Oprávnené náklady 8](#_Toc489248301)

[4.1. Sprievodné opatrenia 9](#_Toc489248302)

[5. Povinné oznamovanie 11](#_Toc489248303)

[6. Záznamy a ich uchovanie 11](#_Toc489248304)

[7. Kontroly a sankcie 11](#_Toc489248305)

[7.1. Kontrola uchádzačov o zabezpečovanie činnosti v školskom programe 11](#_Toc489248306)

[8. Kontakt 12](#_Toc489248307)

[9. Prílohy 12](#_Toc489248308)

# Úvod

Program pomoci na poskytovanie ovocia, zeleniny, banánov a mlieka vo vzdelávacích zariadeniach (ďalej len „školský program“) vo vzdelávacích zariadeniach je súčasťou Spoločnej organizácie poľnohospodárskych trhov a je upravený právnymi aktmi Európskej únie (ďalej len „EÚ“):

* **Nariadenie Rady (EÚ) č. 1370/2013** zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami v znení neskorších predpisov (ďalej len „nariadenie Rady (EÚ) 1370/2013“);
* **NARIADENIE EURÓPSKEHO PARLAMENTU A RADY (EÚ) 2016/791** z 11. mája 2016, ktorým sa menia nariadenia (EÚ) č. 1308/2013 a (EÚ) č. 1306/2013, pokiaľ ide o program pomoci na poskytovanie ovocia, zeleniny, banánov a mlieka vo vzdelávacích zariadeniach (ďalej len „nariadenie EP a Rady (EÚ) 2016/791“);
* **VYKONÁVACIE NARIADENIE KOMISIE (EÚ) 2017/39** z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (ďalej len „vykonávacie nariadenie Komisie (EÚ) 2017/39“);
* **DELEGOVANÉ NARIADENIE KOMISIE (EÚ) 2017/40** z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (ďalej len „delegované nariadenie Komisie (EÚ) 2017/40“);
* **Nariadenie Európskeho parlamentu a Rady (EÚ) č. 1308/2013** zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 972/72, (EHS) č. 234/79, (ES) č. 1037/2001 a (ES) č. 1234/2007 v platnom znení (ďalej len „EP a Rady (EÚ) č. 1308/2013“);

Okrem hore uvedených nariadení sa na realizáciu a administráciu podpory uplatňujú aj tieto právne predpisy SR:

* **NARIADENIE VLÁDY SLOVENSKEJ REPUBLIKY č. 189/2017 Z. z.** z 28. júna 2017 o poskytovaní pomoci na dodávanie a distribúciu mlieka, ovocia, zeleniny a výrobkov z nich pre deti a žiakov v školských zariadeniach (ďalej len „nariadenie vlády SR č. 189/2017 Z. z.“);
* **Zákon č. 71/1967 Zb. o správnom konaní (správny poriadok)** v znení neskorších predpisov (ďalej len „zákon č. 71/1967 Zb.“);
* **Zákon č. 152/1995 Zb. o potravinách** v znení neskorších predpisov (ďalej len „zákon č. 152/1995 Zb.“);
* **Zákon č. 431/2002 Z. z. o účtovníctve** v znení neskorších predpisov (ďalej len „zákon č. 431/2002 Z. z.“).

# Definície a použité pojmy

**Uchádzač** je podľa § 3 ods. 1 nariadenia vlády SR č. 189/2017 Z. z. v prípade zabezpečovania činností podľa § 1 písm. a) a b): podnikateľ, alebo v prípade zabezpečovania činností podľa § 1 písm. c) a d): fyzická osoba – podnikateľ alebo právnická osoba.

Uchádzač na zabezpečovanie činností podľa § 1 písm. c) a d) nariadenia vlády č. 189/2017 Z. z., zabezpečuje pre žiakov činnosti:

* **sprievodné vzdelávacie opatrenia** v rámci programu pomoci na podporu dodávania alebo distribúcie mliečnych výrobkov pre žiakov alebo pre žiakov na stredných školách, ktoré zahŕňajú:
	+ ochutnávku mliečnych výrobkov alebo ovocia a zeleniny,
	+ exkurziu do chovu hospodárskych zvierat, v ktorom sa produkuje mlieko, alebo podniku, v ktorom sa vykonáva spracovanie mlieka,
	+ vzdelávaciu aktivitu súvisiacu s cieľmi školského programu,
	+ súťaž propagujúcu spotrebu mliečnych výrobkov.
* **propagácia školského programu**.

**Rozhodnutie o schválení žiadosti uchádzača** podľa § 3 ods. 2 písm. c) nariadenia vlády Slovenskej republiky č. 339/2008 Z. z. **o poskytovaní pomoci na podporu spotreby mlieka a mliečnych výrobkov** pre deti v materských školách, pre žiakov na základných školách a pre žiakov na stredných školách v znení nariadenia vlády Slovenskej republiky č. 275/2011 Z. z. (ďalej len „nariadenie vlády Slovenskej republiky č. 339/2008 Z. z.“) o zabezpečenie mliečnych výrobkov podľa § 3 ods. 1 nariadenia vlády Slovenskej republiky č. 339/2008 Z. z. vydané **do 31. 07. 2017** sa považuje za rozhodnutie o schválení poskytovania pomoci na zabezpečovanie činností podľa [§ 1 písm. a) nariadenia vlády SR č. 189/2017 Z. z.](https://www.slov-lex.sk/pravne-predpisy/SK/ZZ/2017/189/20170801#paragraf-1.odsek-1.pismeno-a). Uchádzač, ktorému bolo poskytovanie pomoci takto schválené sa považuje za uchádzača podľa [§ 4 ods. 1](https://www.slov-lex.sk/pravne-predpisy/SK/ZZ/2017/189/20170801#paragraf-4.odsek-1) [nariadenia vlády SR č. 189/2017 Z. z.](https://www.slov-lex.sk/pravne-predpisy/SK/ZZ/2017/189/20170801#paragraf-1.odsek-1.pismeno-a) (ďalej len „**schválený uchádzač“**) **do 31. 07. 2018**.

**Rozhodnutie o schválení žiadosti uchádzača** podľa § 3 ods. 2 písm. c) nariadenia vlády Slovenskej republiky č. 339/2008 Z. z. **o zmenu sortimentu mliečnych výrobkov** na nasledujúci školský rok o mliečne výrobky podľa § 3 ods. 7 nariadenia vlády Slovenskej republiky č. 339/2008 Z. z. a rozhodnutie o schválení žiadosti o zmenu príchute ochutených mliečnych výrobkov podľa § 3 ods. 8 nariadenia vlády Slovenskej republiky č. 339/2008 Z. z. **vydané do 31. 07. 2017** sa považuje za rozhodnutie o zmene alebo o doplnení schválenia poskytovania pomoci na zabezpečovanie činností podľa [§ 1 písm. a) nariadenia vlády SR č. 189/2017 Z. z.](https://www.slov-lex.sk/pravne-predpisy/SK/ZZ/2017/189/20170801#paragraf-1.odsek-1.pismeno-a). Uchádzač, ktorému boli takéto rozhodnutia vydané sa považuje za schváleného uchádzača **do 31. 07. 2018**.

**Pôdohospodárska platobná agentúra:** (ďalej len „platobná agentúra“) zabezpečuje administrovanie školského programu, schvaľovanie uchádzačov a ďalších žiadostí schválených subjektov v rámci školského programu, zabezpečuje administratívne kontroly a kontroly na mieste.

**Cieľová skupina:** sú deti materských škôl, žiaci základných škôl, deti a žiaci so špeciálnymi výchovno-vzdelávacími potrebami a žiaci stredných škôl vo vekovej kategórii od 3 do 18 rokov (ďalej len „žiak“).

**Zoznam druhov výrobkov:** predstavuje vybrané druhy mlieka a mliečnych výrobkov, na ktoré sa vzťahuje pomoc a sú v súlade s prílohou č. 1 nariadenia vlády SR č. 189/2017 Z. z..

**Realizačné obdobia dodávok pre školské roky 2017/2018**

I. obdobie od 1. septembra do 31. decembra,

II. obdobie od 1. januára do 31. marca,

III. obdobie od 1. apríla do 30. júna.

**Finančná pomoc na sprievodné vzdelávacie opatrenia a propagáciu školského programu:** Možno vyplatiť do výšky 80% oprávnených nákladov bez dane z pridanej hodnoty (ďalej len „daň“). Žiadosť o poskytnutie pomoci za realizované sprievodné opatrenia a propagáciu môže schválený uchádzač na školský rok 2017/2018 podávať jedenkrát v roku.

**Oprávnené náklady na sprievodné vzdelávacie opatrenia a propagáciu školského programu** sú určené v čl. 4 ods. 1 písm. b), c) delegovaného nariadenia Komisie (EÚ) 2017/40. Vyššie uvedené náklady nemožno financovať v rámci iných schém, programov, opatrení ani operácií pomoci Únie.

Daň a výdavky súvisiace s nákladmi na zamestnancov **nie sú oprávnené náklady** na pomoc Únie, pokiaľ sú tieto náklady na zamestnancov financované z verejných finančných prostriedkov členského štátu.

# Schválenie uchádzača na poskytovanie pomoci na zabezpečovanie činností v školskom programe pre školský rok 2017/2018 v zmysle § 7 ods. 8 nariadenia vlády Slovenskej republiky č. 189/2017 Z. z.

|  |  |
| --- | --- |
| **Oprávnený subjekt** | * Uchádzač o schválenie poskytovania pomoci na zabezpečovanie činností podľa časti 2 tejto príručky
 |
| **Termín predkladania** | **od 01. 08. 2017 do 07. 08. 2017**(rozhoduje dátum poštovej pečiatky alebo dátum prijatia žiadosti v podateľni platobnej agentúry) * žiadosti podané po tomto termíne nebudú zo strany platobnej agentúry akceptované.
 |
| **Formulár pre uchádzača o zabezpečovanie činností v školskom programe pre školský rok 2017/2018 (časť – školské mlieko)** | * Príloha č. 1 k tejto príručke

Žiadosť o schválenie poskytovania pomoci na zabezpečovanie činností v školskom programe pre školský rok 2017/2018 v zmysle § 7 ods. 8 nariadenia vlády Slovenskej republiky č. 189/2017 Z. z. („ďalej len „žiadosť“)  |
| **Sprievodné doklady pre uchádzača o zabezpečovanie činností v školskom programe pre školský rok 2017/2018 (časť – školské mlieko)** | * výpis, odpis či obdobný výstup z registra právnických osôb, podnikateľov a orgánov verejnej moci, výpis z obchodného registra, kópia osvedčenia o živnostenskom oprávnení alebo iný doklad o oprávnení uchádzača na podnikanie;
 |
| **Adresa predkladania** | * Pôdohospodárska platobná agentúra

 Sekcia organizácie trhu a štátnej pomoci Dobrovičova 12 815 26 Bratislava |

**Formulár žiadosti** (*Príloha č. 1*) obsahuje:

1. obchodné meno, miesto podnikania a identifikačné číslo organizácie uchádzača, ak ide o fyzickú osobu – podnikateľa, alebo názov, sídlo a identifikačné číslo organizácie uchádzača, ak ide o právnickú osobu;
2. činnosti, ktoré uchádzač plánuje vykonávať (informačný plagát, sprievodné vzdelávacie opatrenia, propagáciu v rámci školského programu) v školskom roku 2017/2018;
3. písomný záväzok uchádzača.

Ak uchádzač nepredloží kompletnú žiadosť aj s prílohami, platobná agentúra bude požadovať **doplnenie dokladov alebo údajov** formou rozhodnutia o **prerušení správneho konania**, s lehotou na doplnenie **7 kalendárnych dní** odo dňa doručenia tohto rozhodnutia. Ak nebudú informácie alebo údaje doplnené v stanovenej lehote, platobná agentúra môže vydať rozhodnutie o zastavení správneho konania.

Platobná agentúra vykoná administratívne kontroly všetkých doručených žiadostí a príloh žiadostí a **zároveň môže byť vykonaná kontrola na mieste. Na základe výsledku z kontrol platobná agentúra žiadosť schváli alebo neschváli.**

Poskytovanie pomoci na zabezpečovanie činností podľa [§ 1](https://www.slov-lex.sk/pravne-predpisy/SK/ZZ/2017/189/20170801#paragraf-1) ods. 1 písm. c) a d) možno schváliť na obdobie školského roka 2017/2018.

Schválený uchádzač, ktorý mieni zabezpečovať činnosti podľa § 1 ods. 1 písm. a), c) alebo d) aj v školskom roku 2018/2019, prípadne v nasledujúcich školských rokoch, je povinný **najneskôr do 31. 03. 2018** podať žiadosť o schválenie poskytovania pomoci na zabezpečovanie činností v školskom programe podľa § 3 ods. 2 nariadenia vlády SR č. 189/2017 Z. z. na obdobie školských rokov 2018/2019 až 2022/2023.

Platobná agentúra zverejní na svojom webovom sídle [www.apa.sk](http://www.apa.sk) do **31. 08. 2017** zoznam schválených uchádzačov a výzvu na predloženie žiadosti o pridelenie maximálnej výšky pomoci spolu s príručkou pre žiadateľov.

# Oprávnené náklady

Oprávnenými nákladmi v rámci školského programu sú:

1. náklady na mlieko a mliečne výrobky v rozsahu prílohy č. 1 nariadenia vlády SR č. 189/2017 Z. z.,
2. náklady na propagáciu, sprievodné vzdelávanie opatrenia v rámci školského programu podľa čl. 4 ods. 1 písm. b), c) delegovaného nariadenia Komisie (EÚ) 2017/40.

Vyššie uvedené náklady nemožno financovať v rámci iných schém, programov, opatrení ani operácií pomoci Únie.

* **Informačný plagát** (ďalej len „IP“)**:** len v školách zapojených v prvý rok - žiadateľ predloží čestné vyhlásenie školy, že je prvýkrát zapojená do programu. Inak je dodávateľ povinný potrebu nového IP v už zapojených školách riadne odôvodniť, v opačnom prípade požiadavky na preplatenie IP nebudú akceptované. Informačný plagát sa umiestni na jasne viditeľnom a čitateľnom mieste pri hlavnom vchode do vzdelávacieho zariadenia, ktoré sa zúčastňuje programu.
* Vyhotovenie a znenie IP musí byť v súlade s prílohou delegovaného nariadenia Komisie (EÚ) 2017/40 (veľkosť plagátu - minimálne A3, písmo – min. 1 cm alebo väčšie, názov – **„Školský** **program“ Európskej únie** a obsah aspoň v takomto znení - **„Naše (-a) [druh vzdelávacieho zariadenia (napr. materská škola/základná škola)] sa zúčastňuje na „Školskom programe“ Európskej únie s finančnou podporu Európskej únie.“** IP musí obsahovať európsku vlajku a uvedenú zmienku o „školskom programe“ (čl. 12 ods. 2 vykonávacieho nariadenia Komisie (EÚ) 2017/39). Podľa čl. 12 ods. 4 vykonávacieho nariadenia Komisie 2017/39 členské štáty môžu naďalej využívať existujúce zásoby plagátov pripravených v súlade s nariadením Komisie (ES) č. 657/2008.
* **Iné náklady na propagáciu:** náklady na informačné kampane prostredníctvom rozhlasového a televízneho vysielania, elektronickej komunikácie, tlače a podobných komunikačných prostriedkov; náklady na informačné stretnutia, konferencie, semináre a pracovné semináre venované informovaniu širokej verejnosti o programe a podobné podujatia; náklady na informačné a propagačné materiály, ako sú listy, letáky, brožúry, drobné predmety a podobne v súlade s čl. 4 ods. 1 c), ii) až iv) delegovaného nariadenia Komisia (EÚ) 2017/40.
* **sprievodné opatrenia:** propagačné a informačné opatrenia zamerané na pozitívnu zmenu stravovacích návykov a zvýšenie vedomostí detí o zdravotných účinkoch ovocia a zeleniny vykonávané podľa čl. 3 a čl. 4 ods. 1 písm. b) delegovaného nariadenia Komisie (EÚ) 2017/40. Môžu byť financované z verejných alebo súkromných zdrojov, alebo spolufinancované v súlade s čl. 217 nariadenia EP a Rady (EÚ) č. 1308/2013.

Je nevyhnutné, aby sa v rámci **komunikačných prostriedkov a propagačných opatrení** (IP, iné náklady na propagáciu), **ako aj vo vzdelávacích materiáloch a v nástrojoch použitých v rámci sprievodných opatrení zobrazovala európska vlajka** a uvádzala sa **zmienka o „školskom programe“**, a ak sa to nevylučuje vzhľadom na objem materiálov a nástrojov, **aj zmienka o finančnej podpore Únie. Odkazy na finančný príspevok Únie sú viditeľné aspoň v takej miere ako odkazy na príspevky iných súkromných alebo verejných subjektov, ktoré podporujú školský program v danom členskom štáte.**

V prípade realizácie propagačných aktivít s výnimkou zabezpečovania IP, je schválený uchádzač **povinný oznámiť platobnej agentúre najneskôr 3 pracovné dni vopred, termín a miesto ich vykonania** z dôvodu zabezpečenia výkonu kontroly na mieste počas realizácie tejto činnosti.

### Sprievodné opatrenia

Pre školský rok 2017/2018 kľúčovými aktivitami schválených uchádzačov sú:

* exkurzia do chovu hospodárskych zvierat, v ktorom sa produkuje mlieko, alebo podniku, v ktorom sa vykonáva spracovanie mlieka;
* ochutnávka mliečnych výrobkov vykonávaná v školách alebo na exkurziách;
* vzdelávacia aktivita súvisiaca s cieľmi školského programu;
* súťaž propagujúca spotrebu mliečnych výrobkov.

Sprievodné opatrenia sú realizované schválenými uchádzačmi a aj zo strany rezortov pôdohospodárstva, školstva a zdravotníctva.

Oprávnenými nákladmi pri realizácii sprievodných opatrení sú:

* **náklady na organizovanie ochutnávok, návštev chovov a poľnohospodárskych podnikov a spracovateľských podnikov:**
* náklady spojené s nákupom vstupeniek a s prepravou žiakov a učiteľov na miesto konania aktivity, náklady na prepravu iných osôb (rodičov) a vstupenky sú oprávnené, ak počet týchto osôb neprevyšuje 10 % počtu žiakov a učiteľov,
* zabezpečenie sprievodcu (pedagogického pracovníka, kt. sprevádza deti), protihodnota/protiplnenie pre vlastníka (farmy, atď.) nie je oprávneným nákladom;
* náklady na množstvá skonzumovaného mlieka a mliečnych výrobkov, ktoré boli predmetom ochutnávky (iné občerstvenie nebude považované za oprávnený náklad);
* výroba edukačných materiálov, metodických pomôcok o výrobe a spracovaní mlieka a mliečnych výrobkov. K edukačným materiálom sa vyjadruje rezort zdravotníctva prostredníctvom Úradu verejného zdravotníctva SR (ďalej len „ÚVZ“) alebo Regionálneho úradu verejného zdravotníctva (ďalej len „RÚVZ“) formou odborného stanoviska (v prípade potreby aj rezort školstva).
* **náklady na opatrenia zamerané na vzdelávanie detí** v oblasti poľnohospodárstva, zdravých stravovacích návykov, otázok týkajúcich sa životného prostredia súvisiacich s výrobou a spotrebou mlieka a zamerania pozornosti žiakov na problémy s plytvaním jedlom:
* nákup mlieka a mliečnych výrobkov a iných potrebných ingrediencií na prípravu jedál z mlieka – ukážky prípravy zdravých jedál;
* výroba edukačných materiálov o význame mlieka a mliečnych výrobkov s ohľadom na zdravie detí. K edukačným materiálom sa vyjadruje rezort zdravotníctva prostredníctvom ÚVZ alebo RÚVZ formou odborného stanoviska (v prípade potreby aj rezort školstva);
* zabezpečenie odborníka na zdravú výživu – zástupca ÚVZ, resp. RÚVZ, výživový poradca, pracovník poradenského centra pre zdravie, atď., náklady na organizačné zabezpečenie odborných seminárov pre zamestnancov školstva, pre učiteľov zamerané na podporu konzumácie mlieka a mliečnych výrobkov, neoprávnené sú náklady na platy učiteľov. K obsahu prednášok sa vyjadruje rezort zdravotníctva prostredníctvom Úradu verejného zdravotníctva SR alebo regionálneho úradu verejného zdravotníctva v SR formou odborného stanoviska (v prípade potreby aj rezort školstva);
* náklady na didaktické pomôcky, príručky, CD, DVD, plagáty - materiály musia byť garantované rezortom zdravotníctva (ÚVZ alebo RÚVZ), v prípade materiálov, ktoré sa týkajú poľnohospodárskej tematiky odborníkom na poľnohospodárstvo;

Sprievodné opatrenia organizované v školách alebo na exkurziách môžu byť spojené so súťažami a hrami s tematikou zdravej výživy, poznatkov o pôvode a získavaní mlieka a mliečnych výrobkoch. Ako prídavný **nástroj na podporu** vyššie uvedených **sprievodných opatrení slúžia drobné odmeny a výhry** napr. peračníky, pastelky, samolepky, žonglovacie lopty, pexeso, rozvrhy hodín, kalendáre, lopty. **Náklady na drobné odmeny a výhry sú taktiež oprávnené náklady** (ako výhry nie sú povolené náklady na elektronické zariadenia - mobilné telefóny, tablety a pod.).

Je nevyhnutné, aby sa **vo vzdelávacích materiáloch a v nástrojoch použitých v rámci sprievodných opatrení** **zobrazovala európska vlajka** a uvádzala sa **zmienka o „školskom programe“**, a ak sa to nevylučuje vzhľadom na objem materiálov a nástrojov, **aj zmienka o finančnej podpore Únie. Odkazy na finančný príspevok Únie sú viditeľné aspoň v takej miere ako odkazy na príspevky iných súkromných alebo verejných subjektov, ktoré podporujú školský program.**

Pred začatím realizácie sprievodných opatrení je schválený **uchádzač povinný oznámiť platobnej agentúre najneskôr 3 pracovné dni vopred, termín a miesto konania opatrenia** z dôvodu zabezpečenia výkonu kontroly na mieste počas realizácie tejto činnosti.

Všetky zakúpené materiály a prenajaté vybavenie v rámci sprievodných opatrení musia byť použité výhradne na účely školského programu.

# Povinné oznamovanie

Uchádzač je **povinný** platobnej agentúre oznámiť zmenu údajov uvedených v žiadosti o schválenie do **piatich dní** odo dňa zmeny.

# Záznamy a ich uchovanie

Žiadateľ o pomoc má povinnosť riadne viesť účtovné knihy a záznamy potrebné na poskytnutie dôkazu nároku na pomoc. Žiadateľ o pomoc je povinný uchovávať záznamy a doklady súvisiace so školským programom v súlade so zákonom č. 431/2002 Z. z..

# Kontroly a sankcie

Administratívne kontroly a kontroly na mieste súvisiace so schválením uchádzača, dodržiavania podmienok schválenia uchádzača sa vykonávajú v zmysle vykonávacieho nariadenia Komisie (EÚ) 2017/39 a delegovaného nariadenia Komisie (EÚ) 2017/40.

###  Kontrola uchádzačov o zabezpečovanie činnosti v školskom programe

Prípadnú kontrolu na mieste pred schválením žiadosti o zabezpečovanie činnosti v školskom programe vykonávajú kontrolóri platobnej agentúry na základe požiadavky na vykonanie kontroly na mieste. Cieľom kontroly je overiť súlad poskytnutých údajov so skutkovým stavom a plnenie požiadaviek podľa právne záväzných aktov EÚ a národnej legislatívy. V prípade, ak budú zistené nedostatky, platobná agentúra vyzve uchádzača na odstránenie týchto nedostatkov v stanovenom termíne. Ak ani po stanovenom termíne nebudú odstránené zistené nedostatky, platobná agentúra žiadosť o zabezpečenie činnosti neschváli.

**Dodržiavanie podmienok schválenej žiadosti o zabezpečovanie činnosti sa pravidelne kontroluje. Ak sa zistí, že schválený uchádzač v priebehu školského roka opakovane porušil stanovené podmienky, schválenie mu môže byť v závislosti od závažnosti porušenia pozastavené na jeden až dvanásť mesiacov alebo stiahnuté. Na prípady vyššej moci (vyššou mocou sa rozumie každá nepredvídateľná alebo výnimočná situácia alebo udalosť, ktorá nezávisí od vôle zmluvných strán, nie je zavinená chybou alebo nedbalosťou z ich strany alebo zo strany subdodávateľa, bráni jednej zo zmluvných strán v plnení jedného alebo viacerých zmluvných záväzkov, a nedala sa napriek všetkému možnému úsiliu prekonať alebo zamedziť) sa pozastavenie alebo stiahnutie schválenia neuplatňuje. Na žiadosť uchádzača a ak sa dôvody na stiahnutie odstránili, môže PPA obnoviť schválenie uchádzača o pomoc po uplynutí najmenej 12 mesiacov od dátumu, ku ktorému boli odstránené dôvody na stiahnutie.**

# Kontakt

###### Pôdohospodárska platobná agentúra

Sekcia organizácie trhu a štátnej pomoci

Odbor poľnohospodárskych komodít a štátnej pomoci

Oddelenie živočíšnych komodít a školských programov

Dobrovičova 12

815 26 Bratislava

Mgr. Tomáš Matúšek tomas.matusek@apa.sk +421 918 612 889

Ing. Jozef Ješko jozef.jesko@apa.sk +421 918 612 189

Ing. Lenka Roľníková lenka.rolnikova@apa.sk +421 918 613 110

# Prílohy

Príloha č. 1:

Žiadosť o schválenie poskytovania pomoci na zabezpečovanie činností v školskom programe pre školský rok 2017/2018 v zmysle § 7 ods. 8 nariadenia vlády Slovenskej republiky č. 189/2017 Z. z.